Măsură luată în premieră contra unui licean de 16 ani de la o școală din județul Bacău. Băiatul a fost condamnat la un an și jumătate de detenție într-un centru de reeducare pentru minori după ce a lovit și a batjocorit doi colegi de clasă.
Elevul agresor și victimele lui învățau în clasa a IX-a la Liceul Tehnologic "Dumitru Mangeron" din Bacău.
Agresiunea la care băiatul de 16 ani și-a supus colegii a avut loc la începutul anului 2023. Elevul și-a batjocorit colegii punându-i în genunchi, obligându-i să îi sărute mâna, iar mai apoi forțându-i pe aceștia să meargă precum câinii după el. Grozăviile nu s-au oprit aici. Adolescentul a lovit și scuipat în nenumărate rânduri victimele, elevi cu cerințe educaționale speciale, și le-a împins cu capul în toaletă.
Datele din dosar arată că în școală se știa despre comportamentul elevului de 16 ani, însă însă conducerea școlii a luat doar măsuri de consiliere școlară și de informare a părinților acestuia.
Decizia magistraților este una fără precedent și vien la mai bine cde un an de la comiterea faptelor.
"Inculpatul minor a săvârșit infracțiunile din pură plăcere odată ce cunoștea că victimele au anumite deficiențe și nu ar putea riposta, din dorința de a deține supremația în cadrul grupului din care făcea parte prin exercitarea unor violențe, de a domina într-un mod complet rudimentar pe colegii săi. După cum se poate decela și din referatul de evaluare, toate acestea pe fondul unor carențe educaționale izvorâte din lipsa de grijă și de control din partea părinților săi", au arătat judecătorii Curții de Apel Bacău în decizia de condamnare.
Pedeapsa de un an și jumătate dictată de Curtea de Apel Bacău a fost dată pentru că instanța a considerat că acest caz este de o gravitate deosebită și necesită o sancțiune care să descurajeze fenomenul de bullying care îi afectează pe elevii din foarte multe școli.